Сяргей Бульба

**Сяргей Бульба**, імя па нараджэнні **Сяргей Чыслаў** (нар. , Мінск) — беларускі палітычны дзеяч і ваенны эксперт, былы старшыня Белага легіёну.

## Біяграфія 
### Раннія гады. Вайсковая служба 
Вучыўся ў сярэдняй школе № 50 у Мінску. У 1984—1989 гадах навучаўся ў Мінскім вышэйшым інжынерным зенітна-ракетным вучылішчы. У 1988 годзе ў Мінскім вышэйшым інжынерным зенітна-ракетным вучылішчы стварыў патрыятычную суполку курсантаў 5 курсу, якая займалася гістарычна-асветніцкай дзейнасцю. У сваім асяродку яны называлі сябе «Рух-63», як нашчадкі Кастуся Каліноўскага. Штуршком да стварэння першай беларускай нацыянальнай арганізацыі вайскоўцаў сталі падзеі кастрычніка 1988 года, калі ў Мінску быў жорстка разагнаны жалобны мітынг на Дзяды. Суполка сабрала каля 300 подпісаў за дзяржаўнасць беларускай мовы. З красавіка 1989 года арганізацыя стала называцца «Вольнае згуртаванне вайскоўцаў». Заснавальнікаў арганізацыі раскідалі па гарнізонах, а найбольш актыўных — Сяргея Бульбу (Чыслава) і Вадзіма Малюшыцкага — размеркавалі ў Чыцінскую вобласць РСФСР. У пераводзе на службу ў БССР было адмоўлена.
 
У 1989 годзе быў адным з двух дзейных афіцэраў — заснавальнікаў БНФ. У 1990 годзе вылучаны асабовым складам (салдатамі) кандыдатам на выбары ў Вярхоўны Савет СССР, але заблакаваны рашэннем палітаддзела. Пасля гэтага напісаў рапарт на звальненне і быў звольнены па скарачэнні кадраў.

### Палітычная дзейнасць у Беларусі 
Вярнуўся ў Беларусь у 1991 годзе, працаваў старэйшым адміністратарам беларускамоўнага ліцэя, таксама быў намеснікам кіраўніка моладзевай арганізацыі «Выбранецкія шыхты».

Быў адным са стваральнікаў Беларускага згуртавання вайскоўцаў у 1991 годзе, выконваў абавязкі адказнага і прэсавага сакратара згуртавання. У сярэдзіне 1990-х гадоў заняўся фармаваннем маладзёжнай структуры згуртавання. Ва ўсіх рэгіёнах Беларусі на базе Беларускага згуртавання вайскоўцаў былі створаны структуры ДРАБаў (Дружыны рэгіянальнай аховы і бяспекі). На базе «Чорных драбаў» узнік «Белы легіён». У 1995 годзе Сяргей Бульба ўзначаліў Белы легіён.

Восенню 1996 года невядомымі спецслужбамі Аляксандра Лукашэнкі вывезены ў лес каля Слуцка. Паводле яго слоў, ён перажыў клінічную смерць і тры тыдні правёў у шпіталі.

У 1999 годзе Бульба адказваў за ахову палітычнага апанента Аляксандра Лукашэнкі Віктара Ганчара. Паводле слоў Сяргея Бульбы, напярэдадні знікнення Віктара Ганчара і Анатоля Красоўскага, ён атрымаў ад спонсара Ганчара грошы з прапановай паехаць на адпачынак у Крым, на што пагадзіўся.

Двойчы беспаспяхова (2003 і 2008) удзельнічаў у выбарах у Палату прадстаўнікоў Нацыянальнага сходу Рэспублікі Беларусь. Да 2008 года займаўся прадпрымальніцкай дзейнасцю ў Беларусі.

7 ліпеня 2008 года былых кіраўнікоў «Белага легіёна» — Ігара Корсака, Міраслава Лазоўскага і Сяргея Бульбу (Чыслава) затрымалі па справе выбуху 3 ліпеня 2008 года ў Мінску, абвінавацілі паводле артыкула 339 Крымінальнага кодэксу Рэспублікі Беларусь (хуліганства), неўзабаве вызвалілі з-пад варты. Пасля 2008 года ў Беларусі быў рэдка, жыў у Непале, Індыі, Лацінскай Амерыцы, 8 гадоў пражыў у Тыбеце. У 2012 годзе афіцыйна змяніў прозвішча з Чыслаў на Бульба.

### Эміграцыя 
У 2013 годзе разам з сям’ёй перабраўся на сталае жыхарства ва Украіну, дзе жыў да 2022 года і стварыў шэраг фондаў: «Беларуска-украінскі саюз» у 2020 годзе і «Беларусь 2.0 Робім Разам» у 2021 годзе.

У чэрвені 2023 года разам са Святланай Варшыцкай стварае ў Беластоку фонд «Беларусь 2.0 Робім Разам».

У ліпені 2023 года было абвешчана, што Сяргей Бульба стаў новым кіраўніком таварыства «Беларускі моладзевы хаб» у Варшаве (пляцоўкі, якая спрыяе дзейнасці арганізацый, ініцыятыў і актывістаў беларускай дыяспары ў Польшчы).

У лютым 2024 года КДБ РБ абвясціў фонд «Беларусь 2.0» экстрэмісцкім фарміраваннем.

Пасля пачатку паўнамаштабовай вайны Расіі супраць Украіны таксама выступаў у СМІ як эксперт па рэгіянальнай бяспецы.

## Палітычныя погляды 
Прыхільнік стратэгічнага саюзу Беларусі і Украіны.

## Сям’я 
Жанаты, мае сыноў Кастуся і Багдана.

## Узнагароды 
* Медаль 100 гадоў БНР Рады Беларускай Народнай Рэспублікі (2019).

## Бібліяграфія 
У суаўтарстве са Станіславам Суднікам выдаў «Руска-Беларускі вайсковы слоўнік».

## Крыніцы 
Катэгорыя:Прадпрымальнікі Беларусі
Катэгорыя:Прадпрымальнікі Украіны
Катэгорыя:Палітыкі Беларусі
Катэгорыя:Члены Беларускага згуртавання вайскоўцаў
Катэгорыя:Члены Белага легіёна